**ชุดที่ ๓ การปฐมพยาบาลเบื้องต้นเมื่อได้รับอันตรายจากสารเคมี**

**แผ่นที่ ๑**

สารพิษ ( Poisons) หมายถึง สารเคมีที่มีสภาพเป็นของแข็ง ของเหลว หรือก๊าซ ซึ่งสามารถเข้าสู่ร่างกายระหว่างการปฏิบัติงาน โดยเฉพาะการรับสัมผัสทางผิวหนังและการหายใจ

**แผ่นที่ ๒**

อันตรายของสารพิษ สามารถจำแนกได้ ๓ ประเภทใหญ่ๆ ดังนี้

1. ชนิดกัดกร่อน (Corrosive )   ทำให้เนื้อเยื่อของร่างกายไหม้  พอง ได้แก่  สารละลายพวกกรดและด่างเข้มข้น  น้ำยาฟอกขาว
2. ชนิดทำให้ระคายเคือง  (Irritants ) ทำให้เกิดอาการปวดแสบ ปวดร้อนและอักเสบในระยะต่อมา ได้แก่  ฟอสฟอรัส  สารหนู  อาหารเป็นพิษ  ซัลเฟอร์ไดออกไซด์
3. ชนิดที่มีผลต่อระบบประสาท กลุ่มนี้ส่งผลต่อการกดหรือกระตุ้นการทำงานของระบบประสาท
ทำให้หมดสติ หลับลึก หรือเกิดอาการเพ้อคลั่ง ชีพจรเต้นเร็ว เช่น ใบยาสูบ alcohol ทินเนอร์

**แผ่นที่ ๓**

ผลกระทบต่อสุขภาพเมื่อสัมผัสสารพิษ

1. พิษแบบเฉียบพลัน เกิดทันทีโดยทำให้ระคายเคืองเยื่อบุทางเดินหายใจ ผิวหนัง และทําให้ผิวหนังอักเสบ ต่อมาคือปวดศีรษะ มึนงง คลื่นไส้ อาเจียน อ่อนเพลีย ประสาทหลอนและควบคุมตัวเองไม่ได้
2. พิษแบบเรื้อรัง รับทีละน้อยแต่เกิดการสะสม อวัยวะเป้าหมาย เช่น สมอง ตับ ไต ทำให้อวัยวะผิดปกติ บางตัวเป็นสารก่อมะเร็ง

**แผ่นที่ ๔**

หลักการปฐมพยาบาลเบื้องต้นผู้ได้รับสารเคมี

1. ผู้ที่ได้รับอันตรายจากสารเคมีที่ผิวหนัง ให้ล้างผิวหนังในบริเวณที่ถูกสารเคมี โดยใช้น้ำสะอาดล้างให้มากที่สุด เพื่อทำให้เจือจางและขับออก ถ้าสารเคมีเป็นกรดให้รีบถอดเสื้อผ้าออกก่อน ห้ามใช้สารแก้พิษใด ๆ เทลงไปบนผิวหนัง เพราะอาจเกิดความร้อนจากปฏิกิริยาเคมีทำให้แผลกว้างและเจ็บมากขึ้น
2. ผู้ที่ได้รับอันตรายจากสารเคมีที่ตา ให้ล้างตาด้วยน้ำสะอาดทันที โดยเปิดเปลือกตาขึ้นให้น้ำไหลผ่านตาอย่างน้อย15 นาที ป้ายขี้ผึ้งป้ายตา แล้วรีบนำส่งแพทย์โดยเร็ว
3. ผู้ที่ได้รับอันตรายจากสารเคมีในการสูดดม ให้ย้ายผู้ที่ได้รับสารเคมีนั้นไปในที่ที่มีอากาศบริสุทธิ์ ประเมินการหายใจและการเต้นของหัวใจ ถ้าไม่มีให้ช่วยทำการปฐมพยาบาลเบื้องต้นด้วยการ CPR

**แผ่นที่ ๕**

อุปกรณ์ป้องกันอันตรายส่วนบุคคล

1. แว่นครอบตากันสารเคมี ควรมีวาล์วระบายความร้อน
2. ถุงมือ ใช้ป้องกันสารเคมีสิ่งปนเปื้อนและการติดเชื้อ
3. หมวกนิรภัย ใช้ป้องกันศีรษะจากการกระแทก
4. หน้ากากนิรภัย ใช้สำหรับหน้างานที่มีกลิ่นหรือไอสารเคมี
5. ชุดกันสารเคมี ใช้สำหรับป้องกันการกระเด็นของสารเคมีและละอองน้ำสกปรก
6. รองเท้าบูท ใช้สำหรับป้องกันการกัดกร่อนของสารเคมีและการซึมผ่านของน้ำได้